Nechápeme rozdúchavanie vášní. Stanovisko VPN k mítingu Za tú našu slovenčinu z 5. 10. 1990
Citované podľa:
denník Národná obroda 5. 10. 1990

Bratislava (NO) - Vo štvrtok 4. 10. 1990 poobede sa v Koordinačnom centre VPN konala diskusia jeho predstaviteľov s niekdajším prvým podpredsedom vlády národného porozumenia SR, ktorého do funkcie navrhla VPN a terajším predsedom Matice slovenskej Jozefom MarkuŠom. V pokojnom ovzduší sme si vymenili názory na koaličnú a matičnú verziu jazykového zákona. Konsenzus bol na dosah ruky. Zhodli sme sa v tom, že v tejto chvíli táto spoločnosť potrebuje pokojnú atmosféru, ľudí, ktorí nie sú zneistení vo svojom každodennom živote, atmosféru, v ktorej sa dá žiť a pracovať.

Na druhý deň sa konal míting zvolaný Maticou slovenskou. Na margo tohto mítingu nám vo štvrtok počas stretnutia pán Markuš povedal: „Bude to nadstranícky míting, venujeme ho výhradne problematike, ktorá je dnes z hľadiska Matice slovenskej najaktuálnejšia.“

Videli a zažili sme zhromaždenie Matice slovenskej, videli a zažili sme vôľu, ktorá je aj našou vôľou. Videli a zažili sme však aj to, čo sa odohrávalo počas tohto zhromaždenia. Heslá hlásajúce národnostnú a rasovú neznášanlivosť, prejavy nenávisti, agresivity, zášte, ako aj nerozlíšenie spravodlivých požiadaviek slovenského národa od diskriminácie tých druhých.

To, o čom zhromaždenie hovorilo, je predmetom rozhovorov jednotlivých politických strán a hnutí už dlhší čas. Veď jazykový zákon je v niekoľkých návrhoch pripravený na rokovanie SNR, čo samo o sebe je vyjadrením toho, že všetci chápeme potrebu zákona o slovenskom jazyku.

Chápeme tiež problémy ľudí žijúcich na národnostne zmiešanom území, chápeme prirodzený pocit súdržnosti ľudí pri podpore prijatia jazykového zákona. Sami sme súčasťou tohto pohybu a venovali sme veľa a veľa času príprave zákona.

Nechápeme však rozdúchavanie vášní vo chvíľach, keď jediné čo potrebujeme je atmosféra sociálneho pokoja. Nechápeme najmä zneužívanie tohto problému na krátkozraké politické ciele, ktoré sa skrývajú za pozitívnym zámerom.

Nechápeme postavenie národného programu založené na potláčaní práv národnostných menšín a s čím sa už vôbec nehodláme zmieriť, je rozbíjanie republiky v čase, keď pred nami stoja úlohy také vážne, že tento akt by znamenal sociálnu, ekonomickú a politickú katastrofu.

Koordinačné centrum hnutia VPN vyhlasuje, že národné cítenie je organickou súčasťou jeho platformy. Toleranciu a znášanlivosť považujeme za súčasť našej národnej povahy, preto nemôžeme byť ľahostajní, keď sa stávame svedkami toho, že za pozitívnym zámerom sa presadzuje diskriminácia a boj o moc. Keď sa sociálna neistota, ktorá je nevyhnutnou súčasťou premien našej ekonomiky, zneužíva na avanturizmus.

Sme za riešenie prezretých národných problémov, sme však za to, aby sa riešili v pokojnej atmosfére, uvážlivo a spravodlivo.

Za KC VPN Fedor Gál, Peter Zajac, Peter Tatár, Michal Horský, Juraj Flamík

Dokumenty